1. ​Razvojna agencija Srbije (u daljem tekstu:  Agencija)  se kreiranjem Programa podrške privrednim društvima za promociju izvoza (u daljem tekstu: Program) opredelila da podrži unapređenje izvoznih potencijala domaćih privrednih društava, a u cilju povećanja prihoda od izvoza selektovanih sektora, povećanja stepena iskorišćenosti njihovih postojećih proizvodnih kapaciteta, unapređenja njihove konkurentnosti, uravnoteženja platnog bilansa Republike Srbije i povećanja  plasmana domaćih proizvoda na stranim tržištima.

USLOVI ZA PODNOSIOCE PRIJAVA

Pravo na učešće i korišćenje bespovratnih sredstava ima Podnosilac prijave koji kumulativno ispunjava sledeće opšte i posebne  uslove.

**Opšti uslovi:**

-da je Podnosilac prijave registrovan u APR,  zaključno sa  1. januarom  2019. godine;

-da kapital Podnosioca prijave nije u javnoj svojini;

-da je Podnosilac prijave izmirio dospele obaveze po osnovu poreza i doprinosa;

-da Podnosilac prijave nije u  teškoćama  u skladu sa  pravilima za dodelu državne pomoći;

-da Podnosilac prijave nije neopravdano odustao od učešća u prethodnim Programima podrške privrednim društvima za promociju izvoza koje sprovodi Agencija.

**Posebni uslovi:**

**Poslovni kapaciteti:**

-da Podnosilac prijave kao pretežnu delatnost obavlja prerađivačku delatnost u  Podržanim sektorima;

-da se Podnosilac prijave bavi proizvodnjom:

    -finalnih proizvoda koji su namenjeni krajnjim potrošačima;

    -komponenti proizvoda, pod čime se podrazumeva serijska proizvodnja komponenti proizvoda koji se u neizmenjenom obliku integrišu u proizvode izrađene po meri koji su namenjeni krajnjim potrošačima, kao i proizvodnja komponenti proizvoda koje kupac kao proizvođač u neizmenjenom obliku integriše u finalni proizvod namenjen krajnjem potrošaču.

**Kadrovski kapaciteti:**

-da Podnosilac prijave  ima minimum  15 zaposlenih lica u radnom odnosu, na dan objavljivanja Javnog poziva, prema evidenciji CROSO;

-Ukoliko Podnosilac prijave nije član grupe u smislu Zakona o privrednim društvima, kadrovski kapacitet dokazuje se prema evidenciji CROSO podnosioca prijave.

-Ukoliko je Podnosilac prijave matično privredno društvo ili član grupe koja obavlja proizvodnju finalnih proizvoda iz delatnosti koje su podržane ovim Programom na nivou grupe, kadrovski kapacitet dokazuje se prema evidenciji CROSO, zbrajanjem relevantnih podataka svakog pojedinačnog privrednog društva koji je član grupe.

**Finansijski kapaciteti:**

-da je Podnosilac prijave u toku 2021. poslovne godine ostvario prihod od prodaje proizvoda u iznosu ne manjem od 35.000.000,00 dinara;

-da je udeo Prihoda od prodaje proizvoda u Poslovnom prihodu od prodaje bude veći ili jednak 50% u 2021. godini;

-da je Podnosilac prijave u toku 2021. godine ostvario prihod od izvoza po osnovu prodaje proizvoda od najmanje 12.000.000,00 dinara;

-da vrednost osnovnih sredstava, dobijena kao razlika pozicija AOP 0009 -Nekretnine, postrojenja i oprema) i AOP 0012 Investiciona nekretnina obrasca Bilansa stanja Podnosioca prijave na dan 31.12.2021. nije manja od 35.000.000,00 dinara;

 -da protiv Podnosioca prijave nije pokrenut prethodni stečajni postupak, stečajni postupak, postupak reorganizacije ili postupak likvidacije.

NAMENA BESPOVRATNIH SREDSTAVA

Bespovratna sredstva koja se odobravaju u skladu sa ovim Programom mogu se dodeliti u vezi sa realizacijom projektnih aktivnosti usmerenih ka ciljanim tržištima, odnosno mera intervencija koje se odnose na:

-Konsultantsku  podršku  za razvojnu strategiju pozicioniranja na ciljano tržište;

-Konsultantsku podršku za aktivnosti izvoznog marketinga;

-Ulazak na ciljano tržište i unapređenje pozicije na istom;

-Konsultantsku podršku za unapređenje izvoznih sposobnosti;

-Samostalno laganje na međunarodnim sajmovima i poslovnim susretima.

RASPOLOŽIVA FINANSIJSKA SREDSTVA

Za realizaciju ovog Programa opredeljen je budžet u iznosu od 150.000.000,00 DIN. Raspoloživa sredstva se ugovorom odobravaju pojedinačno Korisnicima, refundacijom kao sufinansiranje u visini do određenog procenta iznosa opravdanih troškova projektnih aktivnosti bez PDV.

Sredstva se dodeljuju odabranom Korisniku u skladu odredbama Uredbe kao državna pomoć male vrednosti (de minimis državna pomoć). U skladu sa članom 4. Uredbe, iznos de minimis državne pomoći koji se dodeljuje Korisniku ne sme preći 23.000.000,00 dinara u bilo kom periodu u toku tri uzastopne fiskalne godine.

Korisniku može biti odobren maksimalan iznos od  10.000.000,00 DIN  za sve mere intervencije, odnosno aktivnosti iz Plana intervencija, a po njegovom konačnom odobrenju  zaključenjem Ugovora o dodeli bespovratnih sredstava.

NAČIN PRIJAVLJIVANJA

Javni poziv će biti objavljen 21. decembra 2022. godine i trajaće 90 dana, odnosno do 20. marta 2023. godine.

Prijave se podnose elektronski, kreiranjem korisničkog naloga na linku https://prijave.ras.gov.rs/  i verifikacijom internet adrese.